Yoʻl harakati xavfsizligi sohasida davlat xizmatlari koʻrsatish tartib-taomillarini soddalashtirish chora-tadbirlari toʻgʻrisida
(resolution, 2026-05-06)

Oʻzbekiston Respublikasi Prezidentining “2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Ilm, maʼrifat va raqamli iqtisodiyotni rivojlantirish yili”da amalga oshirishga oid davlat dasturi toʻgʻrisida” 2020-yil 2-martdagi PF-5953-son hamda “2017 — 2021-yillarda Oʻzbekiston Respublikasini rivojlantirishning beshta ustuvor yoʻnalishi boʻyicha Harakatlar strategiyasini “Yoshlarni qoʻllab-quvvatlash va aholi salomatligini mustahkamlash yili”da amalga oshirishga oid davlat dasturi toʻgʻrisida” 2021-yil 3-fevraldagi PF-6155-son farmonlari ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligi hamda Adliya vazirligining 2021-yil 1-avgustdan boshlab quyidagi davlat xizmatlarini Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali koʻrsatish tartibini joriy etish toʻgʻrisidagi takliflari maʼqullansin: avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatuvchi yuridik shaxslarning oʻquv guruhlarini (keyingi oʻrinlarda — oʻquv guruhlari) roʻyxatga olish; avtomototransport vositalari va shahar elektr transporti vositalari haydovchiligiga nomzodlardan imtihonlarni qabul qilish uchun hujjatlarni va milliy haydovchilik guvohnomasini rasmiylashtirish. 2. Oʻzbekiston Respublikasi Prezidentining “Davlat tomonidan tartibga solinadigan sohalarga xususiy sektorni jalb etish boʻyicha qoʻshimcha chora-tadbirlar toʻgʻrisida” 2020-yil 7-dekabrdagi PQ-4913-son qaroriga muvofiq milliy haydovchilik guvohnomasini berish sohasida 2021-yil 1-apreldan boshlab avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatish faoliyati uchun litsenziyaga ega tadbirkorlik subyektlariga (keyingi oʻrinlarda — tadbirkorlik subyektlari) barcha toifadagi avtomototransport vositalarini (trolleybus va tramvaydan tashqari) boshqarish huquqini beruvchi haydovchilik guvohnomasini olish uchun nazariy va amaliy imtihonlarni oʻtkazish huquqi berilganligi maʼlumot uchun qabul qilinsin. Bunda: haydovchilik guvohnomasini olish uchun nazariy va amaliy imtihonlar Davlat yoʻl harakati xavfsizligi xizmati vakilining bevosita yoki onlayn nazorati ostida oʻtkaziladi; nazariy va amaliy imtihonlarni muvaffaqiyatli topshirgan shaxslarga haydovchilik guvohnomasini olish uchun asos boʻladigan maxsus himoyalangan sertifikatlar beriladi; maxsus himoyalangan sertifikatlarning barcha zarur rekvizitlari tadbirkorlik subyekti tomonidan davlat xizmatlari markazlari va ichki ishlar organlariga avtomatlashtirilgan holda taqdim etiladi. 3. Belgilansinki: a) 2021-yil 1-avgustdan boshlab oʻquv guruhlarini roʻyxatga olish, shuningdek, haydovchilikka nomzodlardan imtihonlarni qabul qilish uchun hujjatlarni va milliy haydovchilik guvohnomasini rasmiylashtirish uchun barcha tegishli hujjatlarni YIDXP orqali ham taqdim etish imkoniyati yaratiladi; 2022-yil 1-avgustdan boshlab oʻquv guruhlarini roʻyxatga olish, shuningdek, haydovchilikka nomzodlardan imtihonlarni qabul qilish uchun hujjatlarni va milliy haydovchilik guvohnomasini rasmiylashtirish uchun barcha tegishli hujjatlar faqat YIDXP orqali taqdim etiladi. Bunda tadbirkorlik subyektlarining oʻquv kurslarini tugatgan haydovchilikka nomzodlardan imtihon qabul qilish uchun hujjatlarni rasmiylashtirish bundan mustasno; b) Oʻzbekiston Respublikasi Ichki ishlar vazirligi Davlat yoʻl harakati xavfsizligi xizmati (keyingi oʻrinlarda — DYHXX) organlari tomonidan davlat xizmatlarini koʻrsatish borasidagi faoliyatni monitoring va nazorat qilish quyidagi imkoniyatlarga ega boʻlgan avtomatlashtirilgan elektron tizimdan foydalangan holda amalga oshiriladi: avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatuvchi yuridik shaxslarni DYHXX organlarining avtomatlashtirilgan axborot tizimiga integratsiya qilish orqali oʻquv guruhlaridagi haydovchilikka nomzodlarning dastlabki va yakuniy elektron hisobini yuritish; oʻquv guruhlaridagi haydovchilikka nomzodlarning taʼlim jarayonidagi ishtirokini va yakuniy imtihonlarni nazorat qilib, taʼlim sifatini baholab borish, shu jumladan, haydovchilikka nomzodlarni oʻqishga qabul qilish, guruhdan guruhga oʻtkazish, roʻyxatdan chiqarish va oʻqishni tugatganligi toʻgʻrisidagi maʼlumotlar (sertifikat, guvohnoma va boshqalar)ni elektron tarzda olish; avtomototransport vositalarini boshqarish huquqini berish uchun haydovchilikka nomzodlardan imtihonlarni qabul qilishning elektron navbat tizimini yoʻlga qoʻyish, imtihon topshirayotgan haydovchilikka nomzodlarning shaxsini identifikatsiya qilish hamda ular toʻgʻrisidagi elektron maʼlumotlar bazasini shakllantirish; nazariy va amaliy imtihonlarni inson omili aralashmagan holda qabul qilish hamda natijalarini avtomatik tarzda baholash va rasmiylashtirish; haydovchilikka nomzodlarga DYHXX organlari hamda tadbirkorlik subyektlari tomonidan koʻrsatilgan xizmatlar, shu jumladan, imtihonlarni qabul qilish jarayonlarining qonuniyligi, shaffofligi, sifati va samaradorligini baholash hamda ularning reytingini yuritish; milliy haydovchilik guvohnomalarini rasmiylashtirish, shu jumladan, ularni almashtirish yoki yoʻqolgani oʻrniga yangisini olish uchun taqdim etilgan hujjatlarni elektron qabul qilish va roʻyxatdan oʻtkazish hamda elektron navbatga qoʻyish; v) avtomototransport vositalarini davlat roʻyxatidan oʻtkazish va ularga roʻyxatdan oʻtkazish davlat raqami belgilarini berish, haydovchilikka nomzodlardan imtihonlarni qabul qilish va milliy haydovchilik guvohnomasini rasmiylashtirish (shu jumladan, almashtirish yoki yoʻqolgani oʻrniga yangisini berish) fuqarolarning yashash joyi boʻyicha roʻyxatdan oʻtgan hududidan qatʼi nazar, respublikaning barcha hududlarida amalga oshiriladi. Bunda: avtomototransport vositalarini davlat roʻyxatidan oʻtkazish va ularga davlat raqami belgilarini berish Toshkent, Nukus shaharlarida va viloyatlar markazlarida bittadan roʻyxatdan oʻtkazish va imtihon olish boʻlim (boʻlinma)larida eksterritoriallik tamoyili asosida, respublikaning boshqa hududlarida fuqaroning yashash joyi boʻyicha roʻyxatdan oʻtgan hududida; milliy haydovchilik guvohnomasini rasmiylashtirish (shu jumladan, almashtirish yoki yoʻqolgani oʻrniga yangisini berish) DYHXXning barcha roʻyxatdan oʻtkazish va imtihon olish boʻlim (boʻlinma)larida hamda kamida 20 ta davlat xizmatlari markazlarida eksterritorial tamoyili asosida amalga oshiriladi. 4. Oʻzbekiston Respublikasi Prezidentining 2021-yil 3-fevraldagi PF-6155-son Farmoni bilan tasdiqlangan “Yoshlarni qoʻllab-quvvatlash va aholi salomatligini mustahkamlash yili” davlat dasturida avtomototransport vositalari va ular egalarining tarixini aks ettiruvchi elektron bazani yaratgan holda haydovchidan talab etiladigan hujjatlarni elektron shaklga bosqichma-bosqich oʻtkazish ishlarini boshlash belgilanganligi maʼlumot uchun qabul qilinsin. 2021-yil 1-sentabrdan boshlab haydovchilardan avtomototransport vositasini boshqarish uchun ishonchnoma (notarial tartibda tasdiqlangan), texnik koʻrikdan oʻtkazilganligi toʻgʻrisidagi maʼlumot, avtotransport vositalari oynalarining tusini oʻzgartirishga (qoraytirishga) ruxsatnoma elektron shaklga oʻtkazish orqali mazkur hujjatlarni avtomototransport vositasi haydovchisidan talab etish tartibi bekor qilinsin. Oʻzbekiston Respublikasi Ichki ishlar vazirligi manfaatdor vazirliklar va idoralar bilan birgalikda 2022-yil 1-yanvarga qadar ilgʻor xorijiy tajribani puxta oʻrgangan holda haydovchidan talab etiladigan hujjatlarni elektron shaklga oʻtkazish boʻyicha ishlarni toʻliq yakunlash yuzasidan asoslangan takliflar kiritsin. 5. Quyidagilar: Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatuvchi yuridik shaxslarning oʻquv guruhlarini roʻyxatga olish boʻyicha davlat xizmatlari koʻrsatishning maʼmuriy reglamenti 1-ilovaga muvofiq; Avtomototransport vositalari va shahar elektr transporti vositalari haydovchiligiga nomzodlardan imtihonlarni qabul qilish uchun hujjatlarni va milliy haydovchilik guvohnomasini rasmiylashtirish boʻyicha davlat xizmatlari koʻrsatishning maʼmuriy reglamenti 2-ilovaga muvofiq tasdiqlansin. 6. Oʻzbekiston Respublikasi Ichki ishlar vazirligi Axborot texnologiyalari va kommunikatsiyalarini rivojlantirish vazirligi, Adliya vazirligi bilan birgalikda: 2021-yil 1-avgustga qadar DYHXX organlari bilan avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha faoliyat yurituvchi oʻquv tashkilotlarining tegishli maʼlumotlar bazalari elektron tizim orqali oʻzaro integratsiya qilinishini; 2021-yil 1-avgustga qadar davlat xizmatlari YIDXP orqali koʻrsatilishini taʼminlash uchun zarur boʻlgan axborot dasturlarining ishlab chiqilishini va ulardan erkin foydalanish maqsadida bu boradagi davlat xizmatlarini koʻrsatish jarayonining toʻliq avtomatlashtirilishini taʼminlasin. 7. Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi Vazirlar Mahkamasi huzuridagi Taʼlim sifatini nazorat qilish davlat inspeksiyasi hamda Ichki ishlar vazirligi bilan birgalikda 2021-yil 1-iyulga qadar avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatish faoliyati uchun litsenziyaga ega tadbirkorlik subyektlari elektron hisobini yuritish reyestrini shakllantirsin hamda mazkur reyestrni YIDXP tizimiga integratsiya qilgan holda uning real vaqt rejimida avtomatik tarzda yangilab borilishini taʼminlasin. 8. Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi hamda Davlat test markazi Ichki ishlar vazirligi, Axborot texnologiyalari va kommunikatsiyalarini rivojlantirish vazirligi bilan birgalikda bir oy muddatda haydovchilikka nomzodlardan nazariy imtihonlarni inson omili aralashmagan holda olish tizimini joriy etish bilan bogʻliq tashkiliy masalalarni nazarda tutuvchi chora-tadbirlar rejasini ishlab chiqsin va bunda quyidagilarga alohida eʼtibor qaratilsin: nazariy imtihon savollarining animatsion yoki boshqa shakllarda sodda boʻlishini hamda yoʻl harakati qoidalari va oʻquv dasturida nazarda tutilgan mavzular doirasida shakllantirilishini taʼminlash; haydovchilik guvohnomasini olishga talabgorlarga har qanday usulda yordam berish yoki turli xil telekommunikatsiya vositalaridan foydalanish imkonini bermaydigan vaqtni belgilash hamda nazariy savollar takrorlanishining oldini olish; haydovchilik guvohnomasini olishga talabgorlardan imtihon olish jarayoni jamoatchilik tomonidan, shu jumladan, Internet jahon axborot tarmogʻi orqali kuzatilishi imkonini yaratish; nazariy savollarni muntazam ravishda sifat jihatdan yangilab borish; fuqarolarning yoʻl harakati qoidalari boʻyicha bilim darajasini (ixtiyoriy ravishda) sinovdan oʻtkazish, shuningdek, haydovchilikka nomzodlarning oʻquv guruhlarida olgan bilimlarini tekshirish boʻyicha Internet jahon axborot tarmogʻi orqali servis xizmatini toʻlov asosida koʻrsatish. 9. Oʻzbekiston Respublikasi Ichki ishlar vazirligi Axborot texnologiyalari va kommunikatsiyalarini rivojlantirish vazirligi bilan birgalikda 2021-yil 1-iyulga qadar DYHXX organlarida avtomatlashtirilgan elektron tizimlarning YIDXPga integratsiya qilingan holda toʻliq ishga tushirilishini taʼminlasin. 10. Belgilab qoʻyilsinki: avtomatlashtirilgan elektron tizimlar bilan ishlash jarayonlari Oʻzbekiston Respublikasi Ichki ishlar vazirligi Yoʻl harakati xavfsizligi bosh boshqarmasi tomonidan kuzatilib hamda muvofiqlashtirib boriladi; haydovchilikka nomzodlardan imtihon olish va milliy haydovchilik guvohnomalarini rasmiylashtirish jarayonlari video kuzatuv qurilmalari orqali hududiy DYHXX organlari tomonidan nazorat qilib boriladi; DYHXX organlarida avtomatlashtirilgan elektron tizimlarni joriy etish bilan bogʻliq xarajatlar Oʻzbekiston Respublikasi Ichki ishlar vazirligi Yoʻl harakati xavfsizligi bosh boshqarmasi Davlat yoʻl harakati xavfsizligi xizmatining moddiy-texnika bazasini rivojlantirish, xodimlarini ragʻbatlantirish va mukofotlash jamgʻarmasi mablagʻlari hisobidan amalga oshiriladi; fuqarolarning yoʻl harakati qoidalari boʻyicha bilim darajasini (ixtiyoriy ravishda) sinovdan oʻtkazish, shuningdek, haydovchilikka nomzodlarning oʻquv guruhlarida olgan bilimlarini tekshirish boʻyicha Internet jahon axborot tarmogʻi orqali servis xizmati koʻrsatishdan tushadigan mablagʻlar Oʻzbekiston Respublikasi Ichki ishlar vazirligi Yoʻl harakati xavfsizligi bosh boshqarmasi Davlat yoʻl harakati xavfsizligi xizmatining moddiy-texnika bazasini rivojlantirish, xodimlarini ragʻbatlantirish va mukofotlash jamgʻarmasiga yoʻnaltiriladi va avtomatlashtirilgan elektron tizimlarni joriy etish xarajatlarini qoplash va xodimlarni ragʻbatlantirish uchun maqsadli sarflanadi. 11. Belgilansinki, haydovchilikka nomzodlardan amaliy imtihonlarni qabul qilish uchun DYHXXning avtomatlashtirilgan elektron tizimlarga integratsiya qilinadigan zamonaviy avtodromlarini tashkil etish hamda ularga maxsus avtotransport vositalarini xarid qilish Oʻzbekiston Respublikasi Ichki ishlar vazirligi Yoʻl harakati xavfsizligi bosh boshqarmasi Davlat yoʻl harakati xavfsizligi xizmatining moddiy-texnika bazasini rivojlantirish, xodimlarini ragʻbatlantirish va mukofotlash jamgʻarmasi mablagʻlari hisobiga moliyalashtiriladi. 12. Oʻzbekiston Respublikasi Ichki ishlar vazirligi: ikki oy muddatda mazkur qarorning 4-bandiga muvofiq yangi tartib joriy etilayotganligi munosabati bilan Oʻzbekiston Respublikasining qonunchilik hujjatlariga oʻzgartish va qoʻshimchalar kiritish yuzasidan takliflarni kiritsin; manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 13. Mazkur qarorning bajarilishini nazorat qilish Oʻzbekiston Respublikasi ichki ishlar vaziri P.R. Bobojonov zimmasiga yuklansin. 1. Ushbu Maʼmuriy reglament (keyingi oʻrinlarda — Reglament) avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatish faoliyatini amalga oshiruvchi yuridik shaxslar (keyingi oʻrinlarda — ariza beruvchi)ning oʻquv guruhlarini Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali roʻyxatga olish boʻyicha davlat xizmatlari (keyingi oʻrinlarda — davlat xizmati) koʻrsatish tartibini belgilaydi. 2. Davlat xizmati YIDXP orqali Oʻzbekiston Respublikasi Ichki ishlar vazirligi Davlat yoʻl harakati xavfsizligi xizmati organlari (keyingi oʻrinlarda — DYHXX organlari) tomonidan koʻrsatiladi. 3. YIDXP va DYHXX organlari oʻrtasidagi idoralararo elektron axborot almashinuvi elektron raqamli imzo (keyingi oʻrinlarda — ERI)ni majburiy tartibda qoʻllash orqali faqat idoralararo elektron oʻzaro bogʻlanish yordamida amalga oshiriladi. 4. Davlat xizmatini koʻrsatish ushbu Reglamentga 1-ilovada keltirilgan sxema asosida amalga oshiriladi. 5. Ariza beruvchi davlat xizmatidan foydalanish uchun YIDXPda elektron roʻyxatdan oʻtadi va mustaqil ravishda ushbu Reglamentga 2-ilovada keltirilgan soʻrovnomani elektron shaklda toʻldiradi. 6. Soʻrovnomaga ariza beruvchining ERIsi bilan tasdiqlangan roʻyxatga olinishi lozim boʻlgan oʻquv guruhi toʻgʻrisida batafsil maʼlumotnoma va oʻqishga nomzodlarning soni 24 kishidan oshmagan oʻquv guruhi roʻyxati ilova qilinadi. Soʻrovnomani toʻldirish jarayonida oʻquv guruhining turi, yaʼni haydovchilarni tayyorlash, qayta tayyorlash yoki malakasini oshirishga ixtisoslashganligi boʻyicha avtomatik tarzda qoʻshimcha ilova etilishi lozim boʻlgan hujjatlar roʻyxati belgilanadi. 7. Soʻrovnoma toʻldirilib, tegishli hujjatlarning nusxalari ilova qilinganidan soʻng ariza beruvchi maʼlumotlarning toʻgʻriligini tekshirib, soʻrovnomani oʻz ERIsi bilan tasdiqlaydi. Soʻrovnoma bilan faqat bitta oʻquv guruhini roʻyxatga olish boʻyicha davlat xizmati koʻrsatiladi. Ariza beruvchidan belgilangan hujjatlar roʻyxatida koʻrsatilmagan boshqa hujjatlarni talab qilish qatʼiy taqiqlanadi. 8. Davlat xizmati koʻrsatilganligi uchun yigʻim undirilmaydi. 9. Soʻrovnomada notoʻgʻri maʼlumotlar koʻrsatilishi yoki unga ilova qilingan hujjatlarning toʻliq boʻlmasligi davlat xizmati koʻrsatishni rad etish uchun asos hisoblanadi. Davlat xizmati koʻrsatishni boshqa asoslarga koʻra rad etish qatʼiy taqiqlanadi. 10. YIDXP orqali berilgan soʻrovnoma avtomatik tarzda tegishli xizmat koʻrsatuvchi DYHXX organiga yuboriladi. 11. DYHXX organining masʼul xodimi bir ish kunida: a) tushgan elektron ariza va unga ilova etilgan hujjatlar toʻgʻri va toʻliq toʻldirilganligini tekshiradi. Bunda tushgan ariza va unga ilova qilingan hujjatlarda kamchiliklar aniqlagan taqdirda, bu haqida ariza beruvchiga YIDXP orqali matrik shtrixli kod qoʻyilgan va xodimning ERIsi bilan tasdiqlangan xabarnoma joʻnatilib, kamchiliklarni bartaraf etish yuzasidan batafsil tushuntirish beriladi. Ariza beruvchi arizasi rad etilganligi toʻgʻrisidagi xabarnomani olgan kundan boshlab oʻn ish kuni mobaynida hujjatlardagi kamchiliklarni toʻgʻrilab, takroran murojaat qilish huquqiga ega; b) maʼlumotlar toʻgʻri va hujjatlar toʻliq boʻlgan taqdirda, oʻquv guruhini alohida elektron jurnalda roʻyxatga oladi; v) roʻyxatga olish natijasi haqidagi maʼlumotnomani ariza beruvchiga YIDXP orqali matrik shtrixli kod qoʻyilgan va xodimning ERIsi bilan tasdiqlangan holda joʻnatadi. 12. Ariza beruvchi davlat xizmatidan foydalanishdan uni koʻrsatishning har qanday bosqichida bosh tortish huquqiga ega. Ariza beruvchi davlat xizmatidan foydalanishdan bosh tortganda uning soʻrovnomasi koʻrilmasdan qoldiriladi. 13. Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatish faoliyatini amalga oshiruvchi yuridik shaxslar oʻquv guruhlarini ushbu Nizomda belgilangan tartibda roʻyxatga oʻtkazmagan holda tashkil etishlari taqiqlanadi. 14. DYHXX organlari oʻz faoliyatini amalga oshirishi natijasida olingan maʼlumotlarning sir saqlanishini taʼminlaydi. 15. Oʻzbekiston Respublikasi Adliya vazirligi huzuridagi Davlat xizmatlari agentligi, uning hududiy boshqarmalari va Davlat xizmatlari markazlari mazkur Reglament talablari ijrosi boʻyicha DYHXX organlari hamda boshqa tashkilotlarning faoliyati ustidan, shu jumladan, YIDXP orqali doimiy nazoratni va monitoringni amalga oshiradi. 16. Ariza beruvchilar davlat organlari va boshqa tashkilotlar xodimlarining xatti-harakatlari yuzasidan qonunchilik hujjatlarida belgilangan tartibda shikoyat qilishlari mumkin. 17. Ushbu Reglament talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Muddatlar 1-bosqich Ariza beruvchi 1. YIDXPda roʻyxatdan oʻtadi. 2. Oʻquv guruhini roʻyxatdan oʻtkazish hujjatlari va ularning elektron shaklini jamlaydi. 3. Elektron shakldagi soʻrovnomani toʻldiradi (unga ilova etiladigan hujjatlarning elektron shaklini ilova qilgan holda) va oʻz ERIsi bilan tasdiqlaydi. Hududiy DYHXX bilan oʻqitishni boshlash boʻyicha kelishganidan soʻng 10 kun ichida 2-bosqich YIDXP Soʻrovnomani tegishli DYHXX organiga joʻnatadi. Avtomatik ravishda 3-bosqich DYHXX organi 1. Tushgan soʻrovnoma va unga ilova qilingan hujjatlarning toʻgʻri toʻldirilganligi hamda toʻliqligini tekshiradi. 2. Oʻquv guruhini elektron jurnalda roʻyxatga oladi. 3. Roʻyxatga olish natijasi boʻyicha maʼlumotnomani shakllantiradi va YIDXP orqali QR-kod va ERI bilan tasdiqlangan shaklda joʻnatadi. 1 kun ichida 4-bosqich YIDXP 1. Roʻyxatga olish rad etilgan taqdirda, rad etish sabablari toʻgʻrisida ariza beruvchini xabardor qiladi. 2. Roʻyxatga olish amalga oshirilgan taqdirda, bu haqida ariza beruvchini xabardor qiladi. Avtomatik ravishda __________________ (sana) __________________ (raqam) Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatish faoliyatini amalga oshiruvchi yuridik shaxslarning oʻquv guruhlarini roʻyxatga olish boʻyicha davlat xizmatlaridan foydalanish uchun SOʻROVNOMA I. Ariza beruvchi — yuridik shaxs toʻgʻrisida maʼlumot: 1. Yuridik shaxsning toʻliq nomi: 2. Tashkiliy-huquqiy shakli: 3. Asosiy faoliyat turi: 4. STIR: 5. MFO: 6. Hisobvaragʻi: 7. Xizmat koʻrsatayotgan bank nomi: 8. Joylashgan joyi (pochta manzili): 9. Telefon raqami: 10. Elektron pochta manzili (agar mavjud boʻlsa): 11. Yuridik shaxsning ishonchli vakili F.I.O. va JSH SHIR maʼlumotlari: 12. Telefon raqami: 13. Xizmatdan foydalanish turi*: II. Soʻrovnomaga ilova: Oʻquv guruhini davlat roʻyxatidan oʻtkazish uchun zarur boʻlgan hujjatlarning elektron shakli:** Izoh. * DYHXX organlarida roʻyxatdan oʻtkazilishi lozim boʻlgan oʻquv guruhining turi, yaʼni haydovchilarni tayyorlash, qayta tayyorlash yoki malakasini oshirishga ixtisoslashganligi; **Xizmat turidan kelib chiqib hujjatlar roʻyxati va ular haqidagi maʼlumot Nizom talablari asosida avtomatik tarzda belgilanadi. Ariza beruvchining elektron raqamli imzosi 1. Ushbu Maʼmuriy reglament (keyingi oʻrinlarda — Reglament) avtomototransport vositalari va shahar elektr transporti vositalari haydovchilarini tayyorlash va qayta tayyorlash boʻyicha faoliyat yurituvchi oʻquv tashkilotlarini tugatgan haydovchilikka nomzodlar yoki qonunchilik hujjatlarida imtihon topshirishi nazarda tutilgan haydovchilar (keyingi oʻrinlarda — ariza beruvchi)dan imtihon qabul qilish hamda milliy haydovchilik guvohnomalarini almashtirish va yoʻqolgani oʻrniga yangisini berish yuzasidan hujjatlarni rasmiylashtirish, shuningdek, Oʻzbekiston Respublikasi Yagona interaktiv davlat xizmatlari portali (keyingi oʻrinlarda — YIDXP) orqali murojaat qilinganda davlat xizmatlari koʻrsatish tartibini belgilaydi. 2. Ariza beruvchidan imtihon qabul qilish (keyingi oʻrinlarda — davlat xizmati) YIDXP orqali Oʻzbekiston Respublikasi Ichki ishlar vazirligi Davlat yoʻl harakati xavfsizligi xizmati (keyingi oʻrinlarda — DYHXX) organlari yoki avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatish faoliyati uchun litsenziyaga ega tadbirkorlik subyektlari (keyingi oʻrinlarda — tadbirkorlik subyektlari) tomonidan koʻrsatiladi. Milliy haydovchilik guvohnomalarini berish, almashtirish va yoʻqolgani oʻrniga yangisini berish YIDXP orqali DYHXX organlari yoki Davlat xizmatlari markazlari tomonidan koʻrsatiladi. 3. Milliy haydovchilik guvohnomasi — Oʻzbekiston Respublikasi fuqarolariga belgilangan toifadagi avtomototransport vositalarini boshqarish huquqini beruvchi va egasining shaxsini tasdiqlovchi rasmiy davlat hujjati hisoblanadi. Milliy haydovchilik guvohnomasi ariza beruvchiga 10 yil muddatga beriladi. Ariza beruvchilar milliy haydovchilik guvohnomasini olish uchun Vazirlar Mahkamasining “Oʻzbekiston Respublikasida jismoniy shaxsning shaxsiy identifikatsiya raqamini aniqlash va berish tartibini takomillashtirish toʻgʻrisida” 2022-yil 12-apreldagi 177-son qaroriga muvofiq biriktirilgan jismoniy shaxsning shaxsiy identifikatsiya raqamiga ega boʻlishlari zarur. 4. Davlat xizmatlarini koʻrsatish ushbu Reglamentga 1-ilovada keltirilgan sxema boʻyicha koʻrsatiladi. 5. Ariza beruvchi davlat xizmatidan foydalanish uchun YIDXPda roʻyxatdan oʻtadi va ushbu Reglamentga 2-ilovaga muvofiq elektron shakldagi soʻrovnomani toʻldiradi. 6. Soʻrovnomaga ilova qilinadigan hujjatlarning roʻyxati koʻrsatiladigan xizmat turlariga muvofiq Vazirlar Mahkamasining 2018-yil 31-maydagi 408-son qarori bilan tasdiqlangan Davlat taʼlim muassasalari hamda avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish boʻyicha nodavlat taʼlim xizmatlari koʻrsatish faoliyatini amalga oshiruvchi boshqa yuridik shaxslarning oʻquv guruhlarini roʻyxatga olish, shuningdek, imtihonlarni oʻtkazish va milliy haydovchilik guvohnomasini berish tartibi toʻgʻrisidagi nizom (keyingi oʻrinlarda — Nizom) talablari asosida soʻrovnomani toʻldirish jarayonida avtomatik tarzda belgilanadi. Soʻrovnomaga talab etiladigan hujjatlarning skaner qilingan “PDF” shaklidagi nusxalari ilova qilinadi. Ariza beruvchi kelgusida milliy haydovchilik guvohnomasini rasmiylashtirishda oʻz ixtiyoriga asosan identifikatsiyalovchi ID-karta (keyingi oʻrinlarda — ID-karta) yoki biometrik pasportdagi (fuqaroning xorijga chiqish biometrik pasportidagi ham) bosh barmoq izi maʼlumotidan foydalanishiga ruxsat beriladi. Agar ariza beruvchi ID-karta yoki biometrik pasportga (fuqaroning xorijga chiqish biometrik pasporti ham) ega boʻlmasa, oʻzining imzo namunasini elektron shaklda (kompyuter yoki mobil telefon orqali) taqdim etadi. 7. Soʻrovnoma toʻldirilib, tegishli hujjatlarning nusxalari ilova qilinganidan soʻng ariza beruvchi maʼlumotlar toʻgʻriligini tekshiradi va imzoni identifikatsiya qilishning zamonaviy vositalari bilan (daktiloskopiya, elektron imzo, mobil-ID va boshqalar) tasdiqlaydi. Soʻrovnomalar har kuni, dam olish va bayram kunlaridan qatʼi nazar, yigirma toʻrt soat davomida yuborilishi mumkin. Bunda, soʻrovnomalar ish vaqtidan keyin yoki dam olish va bayram kunlari kelib tushganda, navbatdagi ish kuni soʻrovnoma qabul qilingan kun deb hisoblanadi. 8. Davlat xizmatlari koʻrsatilishi uchun bazaviy hisoblash miqdorining (keyingi oʻrinlarda — BHM) 10 foizi miqdorida yigʻim undiriladi, YIDXP orqali murojaat qilinganligi uchun belgilangan yigʻimning 90 foizi undiriladi. Ijtimoiy reyestrning “kambagʻal oila” toifasiga kiritilgan oilalarning aʼzolariga, shuningdek, I va II guruh nogironligi boʻlgan shaxslarga mazkur bandning birinchi xatboshisida belgilangan yigʻimning 50 foizi miqdorida, Ijtimoiy reyestrning “davlat taʼminotidagi oila” toifasiga kiritilgan oilalarning aʼzolariga mazkur bandning birinchi xatboshisida belgilangan yigʻimning 75 foizi miqdorida chegirma qoʻllaniladi. Bunda chegirma Ijtimoiy reyestrning: “davlat taʼminotidagi oila” yoki “kambagʻal oila” toifasidan “kambagʻallik chegarasidagi oila” toifasiga oʻtkazilgan oilalarga, ularning ilgari belgilangan toifasiga muvofiq miqdorda; ogʻir hayotiy vaziyatga tushgan oila sifatida “kambagʻallik chegarasidagi oila” toifasiga kiritilgan oilalarga “kambagʻal oila” toifasidagi oila uchun belgilangan miqdorda qoʻllaniladi. Bunda, undirilgan yigʻim summasi quyidagi tartibda taqsimlanadi: 10 foizi — Oʻzbekiston Respublikasi Adliya vazirligi Davlat xizmatlarini rivojlantirish jamgʻarmasi shaxsiy gʻazna hisobvaragʻiga; 11,25 foizi — Oʻzbekiston Respublikasi Raqamli texnologiyalar vazirligi huzuridagi “Raqamli hukumat loyihalarini boshqarish markazi” davlat muassasasining Iqtisodiyot va moliya vazirligi huzuridagi Gʻaznachilik xizmati qoʻmitasining maxsus hisobvaragʻiga; 38,75 foizi — Oʻzbekiston Respublikasi Ichki ishlar vazirligi Davlat yoʻl harakati xavfsizligi xizmatining moddiy-texnika bazasini rivojlantirish, xodimlarini ragʻbatlantirish va mukofotlash jamgʻarmasi hisobvaragʻiga oʻtkaziladi; qolgan mablagʻlar — Oʻzbekiston Respublikasi Davlat budjetiga oʻtkaziladi. 9. Soʻrovnomada notoʻgʻri maʼlumotlar koʻrsatilgan yoki maʼlumotlar toʻliq koʻrsatilmagan taqdirda, zarur hujjatlar ilova qilinmaganda shuningdek, davlat xizmatini koʻrsatish uchun yigʻim toʻlanmaganda, soʻrovnoma avtomatik ravishda rad etiladi hamda bu haqida ariza beruvchiga onlayn rejimida avtomatik tarzda elektron javob qaytariladi. Davlat xizmatlarini koʻrsatish boshqa asoslarga koʻra rad etilishiga yoʻl qoʻyilmaydi. 10. Ariza beruvchi tomonidan kiritilgan barcha hujjatlar YIDXP orqali real vaqt rejimida avtomatik tarzda ariza beruvchi tanlagan tegishli DYHXX organiga yoki ushbu hududda faoliyat yurituvchi tadbirkorlik subyektiga yuboriladi. Soʻrovnomada milliy haydovchilik guvohnomasini rasmiylashtiradigan DYHXX organi yoki Davlat xizmatlari markazi ariza beruvchi tomonidan koʻrsatiladi. Ariza beruvchi uning arizasi DYHXX organi yoki tadbirkorlik subyekti tomonidan elektron jurnalda roʻyxatga olingunga qadar davlat xizmatlaridan foydalanishdan bosh tortish va toʻlangan yigʻim summasini qaytarib olish huquqiga ega. Ariza elektron jurnalda roʻyxatga olinganidan soʻng davlat xizmatlaridan foydalanish rad etilganda, toʻlangan yigʻim summasi qaytarilmaydi. Ariza beruvchi tomonidan DYHXX organida imtihon topshirish nazarda tutilganda imtihonlarda qatnashish uchun quyidagi miqdorda toʻlovlar amalga oshiriladi: nazariy imtihon topshirish uchun — BHMning 10 foizi miqdorida; har bir qayta nazariy imtihon topshirish uchun — BHMning 15 foizi miqdorida; avtomototransport vositalarini, shu jumladan, transport vositalari tarkibini amaliy boshqarishda imtihon topshirish uchun — BHMning 10 foizi miqdorida; har bir qayta amaliy boshqarishda imtihon topshirish uchun — BHMning 15 foizi miqdorida. Ijtimoiy reyestrning “kambagʻal oila” toifasiga kiritilgan oilalarning aʼzolariga, shuningdek, I va II guruh nogironligi boʻlgan shaxslarga mazkur bandda belgilangan yigʻimlarning 50 foizi miqdorida, Ijtimoiy reyestrning “davlat taʼminotidagi oila” toifasiga kiritilgan oilalarning aʼzolariga mazkur bandda belgilangan yigʻimlarning 75 foizi miqdorida chegirma qoʻllaniladi. Bunda chegirma Ijtimoiy reyestrning: “davlat taʼminotidagi oila” yoki “kambagʻal oila” toifasidan “kambagʻallik chegarasidagi oila” toifasiga oʻtkazilgan oilalarga, ularning ilgari belgilangan toifasiga muvofiq miqdorda; ogʻir hayotiy vaziyatga tushgan oila sifatida “kambagʻallik chegarasidagi oila” toifasiga kiritilgan oilalarga “kambagʻal oila” toifasidagi oila uchun belgilangan miqdorda qoʻllaniladi. Ariza beruvchi tomonidan tadbirkorlik subyektida imtihon topshirish nazarda tutilganda imtihonlarda qatnashish uchun toʻlovlar miqdori tadbirkorlik subyekti tomonidan belgilanadi. 11. DYHXX organining yoki tadbirkorlik subyektining masʼul xodimi bir ish kunida imtihonlarni qabul qilish uchun hujjatlarni rasmiylashtirish yuzasidan: a) kelib tushgan elektron soʻrovnoma va unga ilova qilingan hujjatlarning toʻgʻri toʻldirilganligi va toʻliqligini, shuningdek, tegishli toʻlovlarning toʻlanganligini tekshiradi; b) hujjatlar toʻgʻri va toʻliq boʻlgan taqdirda, ularni alohida elektron jurnalga kiritadi hamda ariza beruvchining nazariy imtihonga qoʻyilganligini qayd etadi. Bunda, kelib tushgan soʻrovnoma va unga ilova qilingan hujjatlarda kamchiliklar aniqlangan taqdirda, ularni elektron jurnalga kiritish rad etilib, bu haqida ariza beruvchiga YIDXP orqali QR-kod (matrik shtrixli kod) qoʻyilgan va masʼul xodimning ERIsi bilan tasdiqlangan xabarnoma yuboriladi va kamchiliklarni bartaraf etish yuzasidan batafsil tushuntirish beriladi. Ariza beruvchi uning soʻrovnomasi rad etilganligi toʻgʻrisidagi xabarnomani olgan kundan boshlab oʻttiz ish kuni mobaynida hujjatlardagi kamchiliklarni toʻgʻrilab, davlat xizmatlarini koʻrsatish uchun yigʻim toʻlamagan holda takroran murojaat qilish huquqiga ega. Bunda, YIDXP orqali ushbu bandda koʻrsatilgan muddatlarda takroriy murojaatni tegishli DYHXX organiga yoki tadbirkorlik subyektiga yuboradi; v) kelgusi oʻn ish kuni ichida nazariy imtihon topshirishning aniq sanasi va vaqti, shuningdek, imtihon topshiriladigan tegishli DYHXX organi yoki tadbirkorlik subyekti koʻrsatilgan xabarnomani rasmiylashtiradi hamda uni QR-kod (matrik shtrixli kod) va xodimning ERIsi bilan tasdiqlangan holda ariza beruvchiga YIDXP orqali elektron shaklda yuboradi. 12. Ariza beruvchi imtihon topshirish yuzasidan: a) haydovchilikka nomzodlar shaxsini tasdiqlovchi va soʻrovnomaga ilova qilingan hujjatlarning asli bilan birga xabarnomada koʻrsatilgan tegishli DYHXX organiga yoki tadbirkorlik subyektiga belgilangan sana va vaqtda nazariy imtihonda qatnashish uchun yetib kelishi lozim, bundan qonunchilikda nazariy imtihon topshirish talab etilmaydigan holatlar bundan mustasno. Ariza beruvchi uzrli sabablarsiz belgilangan sana va vaqtda nazariy imtihonga yetib kelmagan yoki tegishli hujjatlarning aslini taqdim etmagan taqdirda, imtihonni qabul qiluvchi masʼul xodim nazariy imtihon oʻtkazilmaganligi haqidagi xabarnomani shu kunning oʻzida elektron arizalarni koʻrib chiqish uchun masʼul xodim (ish joyi)ga yuboradi. Masʼul xodim ariza beruvchining belgilangan sana va vaqtda nazariy imtihonga yetib kelmaganligi yoki tegishli hujjatlarning aslini DYHXX organiga yoki tadbirkorlik subyektiga taqdim etmaganligi sababli imtihonga qoʻyilishi rad etilganda, uzrli sabablarni tasdiqlovchi hujjatlar 10 ish kuni ichida taqdim etilgan taqdirda, davlat xizmatlarini koʻrsatish uchun yigʻim toʻlanmagan holda imtihon qabul qilinishi mumkinligi haqida QR-kod (matrik shtrixli kod) qoʻyilgan va ERI bilan tasdiqlangan holda bir ish kuni ichida ariza beruvchiga YIDXP orqali elektron shaklda xabarnoma yuboradi. Ariza beruvchi uzrli sabablarga koʻra belgilangan vaqtda nazariy imtihonga yetib kelmaganligi yoki tegishli hujjatlarning asli taqdim etilmaganligi haqidagi maʼlumot rad etilishini tasdiqlay olmasa, uning soʻrovnomasi rad etiladi. Bunda, ariza beruvchi ushbu Reglamentning 8-bandida nazarda tutilgan yigʻim summasini toʻlagan holda davlat xizmatlaridan takroran foydalanish huquqiga ega boʻladi; b) ariza beruvchi DYHXX organida yoki tadbirkorlik subyektida inson omilini istisno etuvchi nazariy imtihonlarni qabul qilish tizimi orqali belgilangan tartibda nazariy imtihondan oʻtgan taqdirda, unga darhol imtihonlarni qabul qilish tizimi orqali avtomatik tarzda amaliy imtihonga ruxsat beriladi hamda ikki oylik muddat ichida amaliy imtihonni topshirishi lozimligi haqida ogohlantiriladi. Ariza beruvchi nazariy imtihondan oʻtmagan taqdirda, unga darhol imtihonlarni qabul qilish tizimi orqali avtomatik tarzda yetti kalendar kun oʻtganidan soʻng nazariy imtihonni takroran topshirishi mumkinligi haqida maʼlumot beriladi. Ushbu muddat oʻtmagunga qadar imtihonlarni qabul qilish tizimi tomonidan ariza beruvchiga nazariy imtihonni topshirishga takroran ruxsat berilmaydi. Kelgusi nazariy imtihonni topshirishda ariza beruvchi imtihondan oʻtmagan taqdirda ham imtihonlarni qabul qilish tizimi avtomatik tarzda shu jarayonni takrorlaydi. Bunda, nazariy imtihonlarni takroran topshirish soni cheklanmaydi; v) ariza beruvchi inson omili aralashmagan holda (Nizomda belgilangan alohida hollar bundan mustasno) sunʼiy ong orqali baholanadigan faqat maxsus tashkil etilgan avtodromda belgilangan vaqtda amaliy imtihonlarni topshiradi. Ariza beruvchi nazariy imtihonni topshirganidan soʻng ikki oy muddat ichida amaliy imtihonni topshirishi lozim. Bunda, imtihonlarni qabul qilish tizimi avtomatik tarzda amaliy imtihonni takroran topshirish vaqtini yetti kalendar kundan keyingi kunlarga belgilaydi. Agar ariza beruvchi ikki oy muddatda amaliy imtihonni topshira olmasa, imtihonlarni qabul qilish tizimi avtomatik tarzda uni yana nazariy imtihon topshirishga qaytaradi. Nazariy va amaliy imtihonlarni qayta topshirish ushbu Reglament va Nizomda nazarda tutilgan tartibda qayta topshiriladi. 13. Ariza beruvchining avtomototransport vositalarini boshqarish huquqini beruvchi milliy haydovchilik guvohnomasini olish uchun nazariy va amaliy imtihonlarni muvaffaqiyatli topshirganligi haqidagi maʼlumotlar uni oʻtkazuvchi DYHXX organlari yoki tadbirkorlik subyektlari tomonidan imtihonlar topshirilgan vaqtning oʻzida Ichki ishlar vazirligi Jamoat xavfsizligi departamenti Yoʻl harakati xavfsizligi xizmatining Davlat yoʻl harakati xavfsizligi xizmati axborot tizimiga (keyingi oʻrinlarda — Tizim) kiritiladi. Ariza beruvchiga YIDXP orqali milliy haydovchilik guvohnomasini berish uchun mazkur Reglamentning 14-bandida belgilangan yigʻimni toʻlash boʻyicha toʻlov invoysi elektron ravishda yuboriladi. 14. Milliy haydovchilik guvohnomasini berish uchun BHMning 70 foizi miqdorida yigʻim undiriladi. Milliy haydovchilik guvohnomasi berilganligi uchun yigʻim toʻlanganligi axborot-kommunikatsiya tizimlari orqali tasdiqlanadi. 15. Yigʻimlar summasi quyidagi tartibda taqsimlanadi: 10 foizi — Oʻzbekiston Respublikasi Adliya vazirligi Davlat xizmatlarini rivojlantirish jamgʻarmasining shaxsiy hisobvaragʻiga oʻtkaziladi; qolgan mablagʻlar qonunchilik hujjatlarida belgilangan tartibda taqsimlanadi. 16. Ariza beruvchi milliy haydovchilik guvohnomasini rasmiylashtirishning har qanday bosqichida xizmatdan foydalanishdan bosh tortish huquqiga ega. 17. Ariza beruvchi xohishiga koʻra, milliy haydovchilik guvohnomasini pochta aloqasi orqali olishi mumkin. Bunda, pochta harakatlari ariza beruvchi hisobidan qoplanadi. Pochta aloqasi tomonidan koʻrsatilgan xizmat uchun toʻlov miqdori pochta xizmati tomonidan belgilanadi. 18. Soʻrovnoma unda koʻrsatilgan DYHXX organi yoki Davlat xizmatlari markaziga kelib tushgandan soʻng DYHXX organi yoki Davlat xizmatlari markazi xodimi uni 2 ish soati davomida koʻrib chiqadi. Ariza beruvchi milliy haydovchilik guvohnomasini olishda oʻz ixtiyoriga asosan ID-karta yoki biometrik pasportdagi (fuqaroning xorijga chiqish biometrik pasportidagi ham) raqamli suratidan foydalanishiga ruxsat beradi yoki DYHXX organi yoki Davlat xizmatlari markaziga oʻzi kelib suratga tushadi. DYHXX organi yoki Davlat xizmatlari markazi xodimi soʻrovnomadagi maʼlumotlarni Tizimdagi maʼlumotlar bilan solishtiradi. Bunda, ariza beruvchining avtomototransport vositalarini boshqarish toifasi haqidagi maʼlumotlar milliy haydovchilik guvohnomasi blankasiga avtomatik joylashtiriladi va milliy haydovchilik guvohnomasi nashrga beriladi va milliy haydovchilik guvohnomasi tayyor boʻlganligi haqida ariza beruvchi axborot-kommunikatsiya tizimi orqali xabardor qilinadi. 19. Quyidagi hollarda milliy haydovchilik guvohnomasini rasmiylashtirish rad qilinadi: ariza beruvchi tomonidan soʻrovnomada koʻrsatilgan maʼlumotlar notoʻgʻri ekanligi aniqlanganda; ariza beruvchining milliy haydovchilik guvohnomasini olish boʻyicha amaliy hamda nazariy imtihonni muvaffaqiyatli topshirganlik fakti tasdiqlanmaganda; ariza beruvchi tomonidan tegishli yigʻim toʻlanmaganda. 20. Ariza beruvchi milliy haydovchilik guvohnomasini berish rad etilgan kundan boshlab oʻttiz ish kuni mobaynida davlat xizmatini koʻrsatish uchun yigʻim toʻlamasdan koʻrsatilgan kamchilikni bartaraf etgan holda takroran murojaat qilish huquqiga ega. 21. Ariza beruvchi soʻrovnomada milliy haydovchilik guvohnomasining pochta aloqasi orqali yetkazib berilishini koʻrsatgan boʻlsa, DYHXX organi yoki Davlat xizmatlari markazi xodimi nashr qilingan milliy haydovchilik guvohnomasini pochta xizmati xodimiga beradi. Agar soʻrovnomada pochta xizmatidan foydalanish nazarda tutilmagan boʻlsa, ariza beruvchining oʻzi shaxsini tasdiqlovchi hujjat bilan soʻrovnomada koʻrsatilgan DYHXX organi yoki Davlat xizmatlari markaziga kelib milliy haydovchilik guvohnomasini olib ketadi. 22. Pochta xizmati xodimi tayyor boʻlgan milliy haydovchilik guvohnomasini olgandan soʻng, ariza beruvchi bilan telefon orqali bogʻlanib, soʻrovnomada koʻrsatilgan manzilga (Toshkent shahri va viloyatlar markazida bir ish kuni, qolgan hududlarda ikki ish kuni ichida) milliy haydovchilik guvohnomasini yetkazib beradi. 23. Ariza beruvchi bilan telefon orqali kelishilgan vaqtda ariza beruvchi ushbu manzilda boʻlmasa, ariza beruvchi milliy haydovchilik guvohnomasini ushbu hududdagi pochta aloqasi boʻlimidan oʻn ish kuni davomida olishi mumkin. Milliy haydovchilik guvohnomasi mazkur bandning birinchi xatboshisida koʻrsatilgan muddatda ariza beruvchi tomonidan olib ketilmasa, pochta xizmati xodimi milliy haydovchilik guvohnomasini uni rasmiylashtirgan DYHXX organi yoki Davlat xizmatlari markaziga topshiradi. Bunda, ariza beruvchining oʻzi shaxsini tasdiqlovchi hujjat bilan soʻrovnomada koʻrsatilgan DYHXX organi yoki Davlat xizmatlari markaziga kelib milliy haydovchilik guvohnomasini olib ketadi. Bunda, pochta xizmati uchun toʻlangan toʻlovlar qaytarilmaydi. 24. Ariza beruvchining ismi, familiyasi va otasining ismi oʻzgarganda, shuningdek, milliy haydovchilik guvohnomasini almashtirish hamda yoʻqolgani oʻrniga yangisini olish uchun DYHXX organi yoki Davlat xizmatlari markaziga oʻzi kelib murojaat qiladi yoki mustaqil tarzda YIDXPda roʻyxatdan oʻtadi. “FHDYning yagona elektron arxivi” axborot tizimi tomonidan taqdim etilgan ismi, familiyasi va otasining ismi oʻzgargan shaxslar haqidagi maʼlumotlar Tizimda oʻzaro solishtiriladi. Bunda, yangi namunadagi haydovchilik guvohnomasiga ega shaxslar YIDXPdagi shaxsiy kabinetiga yoki ularning mobil-ID tizimida identifikatsiyadan oʻtgan mobil telefon raqamiga milliy haydovchilik guvohnomasini almashtirish boʻyicha xabarnoma yuboriladi. 25. Ariza beruvchi oʻzi kelib murojaat etgan taqdirda, DYHXX organi yoki Davlat xizmatlari markazi xodimi ariza beruvchi nomidan, YIDXP orqali murojaat etgan taqdirda esa, mustaqil ravishda Reglamentga 2-ilovaga muvofiq shakldagi soʻrovnomani elektron ravishda toʻldiradi. Ariza beruvchi milliy haydovchilik guvohnomasini rasmiylashtirishida oʻz ixtiyoriga asosan ID-karta yoki biometrik pasportdagi (fuqaroning xorijga chiqish biometrik pasportidagi ham) bosh barmoq izi maʼlumotidan foydalanishiga ruxsat beriladi. Agar ariza beruvchi ID-karta yoki biometrik pasport (fuqaroning xorijga chiqish biometrik pasporti ham) ega boʻlmasa, oʻzining imzosi namunasini elektron tarzda (kompyuter yoki mobil telefon orqali) taqdim etadi. Soʻrovnomaga quyidagi hujjatlar ilova qilinadi: a) eski namunadagi haydovchilik guvohnomasini almashtirish boʻyicha: eski namunadagi haydovchilik guvohnomasining rasmi (orqa hamda old tomoni); eski namunadagi haydovchilik guvohnomasi talonining rasmi (orqa hamda old tomoni); b) yoʻqolgan haydovchilik guvohnomasi oʻrniga yangisini berish boʻyicha: eski namunadagi haydovchilik guvohnomasi va/yoki talonining rasmi (orqa hamda old tomoni) (mavjud boʻlsa). Yangi namunadagi milliy haydovchilik guvohnomasini almashtirish uchun faqat soʻrovnoma toʻldiriladi. Ariza beruvchi yoʻqotilgan haydovchilik guvohnomasi oʻrniga yangi guvohnoma olish uchun murojaat qilganda uning avtomototransport vositasini boshqarishga boʻlgan huquqi mavjudligi yoki bu huquqdan mahrum etilmaganligi Tizimda tasdiqlangandan soʻng unga shu vaqtning oʻzida toʻlov invoysi taqdim etiladi. Agar ariza beruvchining yoʻqotilgan haydovchilik guvohnomasi haqidagi maʼlumotlar Tizimda aniqlanmaganda ariza beruvchi haydovchilik guvohnomasini olish boʻyicha Nizom asosida DYHXX organlariga umumiy tartibda murojaat qiladi. 26. Milliy haydovchilik guvohnomasini berish va uni yangisiga almashtirish uchun BHMning 70 foizi miqdorida yigʻim undiriladi. Yoʻqotilgan haydovchilik guvohnomasi oʻrniga yangi namunadagi milliy haydovchilik guvohnomasini berish uchun BHMning 1 baravari miqdorida toʻlov undiriladi. Milliy haydovchilik guvohnomasi berilganligi uchun yigʻim toʻlanganligi axborot-kommunikatsiya tizimlari orqali tasdiqlanadi. 27. Yigʻimlar miqdori ushbu Reglamentning 15-bandida belgilangan tartibda taqsimlanadi. 28. Ariza beruvchi xohishiga koʻra, milliy haydovchilik guvohnomasini pochta aloqasi orqali olishi mumkin. Bunda, pochta xarajatlari ariza beruvchi hisobidan qoplanadi. Pochta aloqasi tomonidan koʻrsatilgan xizmat uchun toʻlov miqdori pochta xizmati tomonidan belgilanadi. 29. Soʻrovnoma unda koʻrsatilgan DYHXX organi yoki Davlat xizmatlari markaziga kelib tushgandan soʻng, DYHXX organi yoki Davlat xizmatlari markazi xodimi uni 2 ish soati davomida koʻrib chiqadi. Ariza beruvchi milliy haydovchilik guvohnomasini olishda oʻz ixtiyoriga asosan ID-karta yoki biometrik pasportdagi (fuqaroning xorijga chiqish biometrik pasportidagi ham) raqamli suratidan foydalanishiga ruxsat beriladi yoxud DYHXX organi yoki Davlat xizmatlari markaziga oʻzi kelib suratga tushadi. DYHXX organi yoki Davlat xizmatlari markazi xodimi soʻrovnomadagi maʼlumotlarni Tizimdagi maʼlumotlar bilan solishtiradi va maʼlumotlar toʻgʻri boʻlganda milliy haydovchilik guvohnomasini nashrga beradi va milliy haydovchilik guvohnomasi tayyor boʻlganligi haqida ariza beruvchini axborot-kommunikatsiya tizimi orqali xabardor qiladi yoki rad etishning aniq sabablarini koʻrsatgan holda milliy haydovchilik guvohnomasini almashtirishni rad etadi. Ariza beruvchining ismi, familiyasi va otasining ismi oʻzgarganligi “FHDYning yagona elektron arxivi” axborot tizimi orqali aniqlanadi. 30. Quyidagilar milliy haydovchilik guvohnomasini almashtirish, yoʻqolgani oʻrniga yangisini berishni rad etish uchun asos boʻladi: milliy haydovchilik guvohnomasi haqidagi maʼlumotlar Tizimda tasdiqlanmaganligi yoki ariza beruvchining transport vositasini boshqarish huquqidan mahrum etilganligi (yoʻqolgan haydovchilik guvohnomasi oʻrniga yangisini berish boʻyicha); soʻrovnomada notoʻgʻri maʼlumotlar koʻrsatilganligi; davlat xizmatlarini koʻrsatish uchun yigʻimni toʻlamaslik; ilova qilishini lozim boʻlgan hujjatlarning soʻrovnomaga ilova qilinmaganligi (eski namunadagi haydovchilik guvohnomasini almashtirish boʻyicha). Milliy haydovchilik guvohnomasini almashtirish, yoʻqolgani oʻrniga yangisini berishni boshqa asoslarga koʻra rad etish taqiqlanadi. 31. Ariza beruvchi milliy haydovchilik guvohnomasini almashtirish, yoʻqolgani oʻrniga yangisini berish rad etilgan kundan boshlab 30 ish kuni mobaynida davlat xizmati koʻrsatish uchun yigʻim toʻlamasdan koʻrsatilgan kamchilikni bartaraf etgan holda takroran murojaat qilish huquqiga ega. 32. Ariza beruvchi soʻrovnomada yangi milliy haydovchilik guvohnomasining pochta aloqasi orqali yetkazib berilishini koʻrsatgan boʻlsa, DYHXX organi yoki Davlat xizmatlari markazi xodimi bosma milliy haydovchilik guvohnomasini pochta xizmati xodimiga beradi. Agar soʻrovnomada pochta xizmatidan foydalanish nazarda tutilmagan boʻlsa, ariza beruvchining oʻzi shaxsini tasdiqlovchi hujjat bilan soʻrovnomada koʻrsatilgan DYHXX organi yoki Davlat xizmatlari markaziga kelib milliy haydovchilik guvohnomasini olib ketadi. 33. Pochta xizmati xodimi tayyor milliy haydovchilik guvohnomasini olgandan soʻng ariza beruvchi bilan telefon orqali bogʻlanib, soʻrovnomada koʻrsatilgan manzilga (Toshkent shahri va viloyatlar markazida bir ish kuni, qolgan hududlarda 2 ish kuni ichida) milliy haydovchilik guvohnomasini yetkazib beradi. Eski namunadagi haydovchilik guvohnomasi yangisiga almashtirilganda pochta xizmati xodimi eski namunadagi haydovchilik guvohnomasi hamda uning talonini ariza beruvchidan qabul qilib oladi va ularni ushbu hududga eng yaqin DYHXX organi yoki Davlat xizmatlari markaziga topshiradi. Yangi namunadagi milliy haydovchilik guvohnomasini boshqasiga almashtirish hamda ariza beruvchining ismi, familiyasi va otasining ismi oʻzgarishi sababli yangi milliy haydovchilik guvohnomasi olinganda, mavjud haydovchilik guvohnomasi ariza beruvchining oʻzida qoldiriladi. 34. Pochta xizmati xodimi ariza beruvchi bilan telefon orqali kelishilgan vaqtda ariza beruvchi ushbu manzilda boʻlmasa, ariza beruvchi shaxsini tasdiqlovchi hujjat bilan (eski namunadagi haydovchilik guvohnomasi yangisiga almashtirilganda eski namunadagi haydovchilik guvohnoma hamda uning taloni ham) milliy haydovchilik guvohnomasini ushbu hududdagi pochta aloqasi boʻlimidan oʻn ish kuni davomida olishi mumkin. Milliy haydovchilik guvohnomasi mazkur bandning birinchi xatboshisida koʻrsatilgan muddatda ariza beruvchi tomonidan olib ketilmasa, pochta xizmati xodimi milliy haydovchilik guvohnomasini uni rasmiylashtirgan DYHXX organi yoki Davlat xizmatlari markaziga topshiradi. Bunda, ariza beruvchining oʻzi shaxsini tasdiqlovchi hujjat bilan (eski namunadagi haydovchilik guvohnomasi yangisiga almashtirilganda eski namunadagi haydovchilik guvohnoma hamda uning taloni ham) soʻrovnomada koʻrsatilgan DYHXX organi yoki Davlat xizmatlari markaziga kelib milliy haydovchilik guvohnomasini olib ketadi. Bunda, ushbu holatda pochta xizmati uchun toʻlangan toʻlovlar qaytarilmaydi. 35. Ariza beruvchi tayyor boʻlgan milliy haydovchilik guvohnomasini qabul qilib olmagan taqdirda, uning guvohnomasi arxivda ikki yilgacha saqlanadi. Saqlash muddati oʻtib ketgan taqdirda, milliy haydovchilik guvohnomasi belgilangan tartibda yoʻq qilinadi. 36. Hujjatlar almashinuvida ishtirok etuvchi organlar oʻz faoliyatini amalga oshirish jarayonida olingan maʼlumotlar sir saqlanishini taʼminlaydi. 37. Oʻzbekiston Respublikasi Adliya vazirligi, Qoraqalpogʻiston Respublikasi Adliya vazirligi, viloyatlar va Toshkent shahar adliya boshqarmalari va Davlat xizmatlari markazlari ushbu Reglament talablarining bajarilishi boʻyicha davlat organlari va boshqa tashkilotlarning faoliyati yuzasidan doimiy nazorat va monitoringni amalga oshiradi. 38. DYHXX organi yoki Davlat xizmatlari markazi xodimlari va mansabdor shaxslarining xatti-harakatlari (harakatsizligi) ustidan qonunchilikda belgilangan tartibda shikoyat qilish mumkin. Bosqichlar Subyektlar Tadbirlar Muddatlar I. Ariza beruvchidan avtomototransport vositalarini boshqarish huquqini beruvchi milliy haydovchilik guvohnomasini olish uchun nazariy va amaliy imtihonlarni olish 1-bosqich Ariza beruvchi 1. Yagona interaktiv davlat xizmatlari portalida (keyingi oʻrinlarda — YIDXP) roʻyxatdan oʻtadi. Xohishiga koʻra 2. Tegishli hujjatlar va ularning elektron shaklini jamlaydi. 3. Elektron shakldagi soʻrovnomani toʻldiradi (unga ilova qilinadigan hujjatlarning elektron shaklini ilova qilgan holda) va tasdiqlaydi. 4. Davlat xizmatlaridan foydalanish uchun belgilangan miqdordagi yigʻimni toʻlaydi. 2-bosqich YIDXP Soʻrovnomani tegishli DYHXX organiga yoki tadbirkorlik subyektiga joʻnatadi. Avtomatik ravishda 3-bosqich DYHXX organi yoki tadbirkorlik subyekti 1. Tushgan soʻrovnoma va ilova qilingan hujjatlarning toʻgʻri va toʻliq toʻldirilganligini hamda toʻlovlarning toʻlanganligini tekshiradi. 1 kun ichida 2. Hujjatlarni alohida elektron jurnalga kiritadi. 3. Murojaatni koʻrib chiqish natijalari boʻyicha xabarnomani shakllantirib, uni ERI bilan tasdiqlangan holda ariza beruvchining YIDXPdagi shaxsiy kabinetiga joʻnatadi. 4-bosqich DYHXX organi yoki tadbirkorlik subyekti Haydovchilikka nomzoddan nazariy va amaliy imtihonlarni qabul qiladi. Xabarnomada belgilangan sana va vaqtda II. Milliy haydovchilik guvohnomasini rasmiylashtirish 5-bosqich Ariza beruvchi Nazariy va amaliy imtihonlarni muvaffaqiyatli topshirgandan soʻng milliy haydovchilik guvohnomasini olish boʻyicha belgilangan yigʻimni toʻlaydi. Xohishiga koʻra 6-bosqich DYHXX organi yoki Davlat xizmatlari markazi Milliy haydovchilik guvohnomasini rasmiylashtiradi va ariza beruvchiga taqdim etadi yoki uni pochta xizmati orqali ariza beruvchining manziliga yuboradi. 2 ish soati ichida III. Milliy haydovchilik guvohnomasini almashtirish va yoʻqolgani oʻrniga yangisini berish 7-bosqich Ariza beruvchi 1. DYHXX organi yoki Davlat xizmatlari markaziga oʻzi kelib murojaat qiladi yoki YIDXPda roʻyxatdan oʻtadi. Xohishiga koʻra 2. Elektron shakldagi soʻrovnomani toʻldiradi (unga ilova qilinadigan hujjatlarning elektron shaklini ilova qilgan holda) va tasdiqlaydi. 3. Davlat xizmatlaridan foydalanish uchun belgilangan miqdordagi yigʻimni toʻlaydi. 8-bosqich DYHXX organi yoki Davlat xizmatlari markazi Taqdim qilingan hujjatlarni koʻrib chiqadi hamda milliy haydovchilik guvohnomasini rasmiylashtiradi va ariza beruvchiga taqdim etadi yoki uni pochta xizmati orqali ariza beruvchining manziliga yuboradi. 2 ish soati ichida Taqdim etilgan maʼlumotlarda notoʻgʻri yoki xato maʼlumotlar aniqlanganda milliy haydovchilik guvohnomasini rasmiylashtirishni rad qiladi. I. Ariza beruvchi toʻgʻrisida maʼlumot: imtihon topshirish uchun 1. Familiyasi: 2. Ismi: 3. Otasining ismi: 4. JSH SHIR: 5. Telefon raqami: 6. Elektron pochta manzili (agar mavjud boʻlsa): 7. Nechanchi marta imtihon topshirishi: 8. Qaysi turdagi avtomototransport vositalarini boshqarish boʻyicha imtihon topshirishi: 9. Haydovchilarni tayyorlash boʻyicha oʻqigan oʻquv muassasasi nomi va joylashgan tumani (shahar): 10. Imtihon topshirish hududi: 11. Nogironligi (kar yoki kar-soqov va boshqalar) turi: 12. Tramvay, trolleybusni boshqarish boʻyicha imtihon topshirish: 13. Milliy haydovchilik guvohnomasi rasmiylashtiriladigan joy: 14. Milliy haydovchilik guvohnomasini yetkazib berish manzili: 15. Xizmat natijasini olish usuli: DYHXX organi yoki Davlat xizmatlari markaziga oʻzi kelgan holda Pochta xizmati orqali Milliy haydovchilik guvohnomasini almashtirish yoki yoʻqolgani oʻrniga yangisini olish uchun 1. Familiyasi: 2. Ismi: 3. Otasining ismi: 4. Milliy haydovchilik guvohnomasini yetkazib berish manzili: 5. JSH SHIR: 6. Telefon raqami: 7. Elektron pochta manzili (agar mavjud boʻlsa): 8. Xizmatdan foydalanish sababi: milliy haydovchilik guvohnomasini almashtirish yoʻqolgani oʻrniga yangisini olish 9. Milliy haydovchilik guvohnomasining toifasi (almashtirish boʻyicha): 10. Milliy haydovchilik guvohnomasini olinadigan yoki almashtiriladigan joy: 11. Xizmat natijasini olish usuli: DYHXX organi yoki Davlat xizmatlari markaziga oʻzi kelgan holda Pochta xizmati orqali II. Soʻrovnomaga ilova: a) eski namunadagi haydovchilik guvohnomasini almashtirish boʻyicha: eski namunadagi haydovchilik guvohnomasining rasmi (orqa hamda old tomoni); eski namunadagi haydovchilik guvohnomasi talonining rasmi (orqa hamda old tomoni); b) yoʻqolgan haydovchilik guvohnomasi oʻrniga yangisini berish boʻyicha: eski namunadagi haydovchilik guvohnomasi talonining rasmi (orqa hamda old tomoni) (mavjud boʻlsa).